รัฐบาลไทย-ข่าวทำเนียบรัฐบาล-"ปนัดดา" แนะทุกคนเดินตามรอยเบื้องพระยุคลบาท ช่วยกันขยายผลและส่งเสริมให้ความรู้ความเข้าใจ แนวทางการดำรงชีวิตที่พอเพียง ให้ครูผู้ปกครองเป็นไอดอลที่ดีและยั่งยืนแก่เด็ก
วันพุธที่ 4 มกราคม 2560
"ปนัดดา" แนะทุกคนเดินตามรอยเบื้องพระยุคลบาท ช่วยกันขยายผลและส่งเสริมให้ความรู้ความเข้าใจ แนวทางการดํารงชีวิตที่พอเพียง ให้ครูผู้ปกครองเป็นไอดอลที่ดีและยั่งยืนแก่เด็ก
ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ โพสต์ข้อความผ่านเฟซบุ๊คส่วนตัว @Panadda Diskul ใน 2 ประเด็นที่สําคัญต่อวงการศึกษา
เกี่ยวกับความพอเพียงในชีวิตของคนไทยและการเดินตามรอยเบื้องพระยุคลบาทคือ1)เสนอแนะ:ให้ข้าราชการ นักเรียน ผู้ปกครองเดินตามรอยเบื้องพระยุคลบาท และช่วยกันขยายผลแนวพระราชดําริโดยครูและผู้ปกครองถือเป็นต้นแบบไอดอลที่ดีและยั่งยืน2)ส่งเสริม:ให้ความรู้ความเข้าใจอย่างกระจ่างชัดถึงแนวทางการดํารงชีวิตที่พอเพียงซึ่งทุกเรื่องที่เกิดขึ้นในประชาคมโลก ล้วนเป็นบทเรียนสําคัญแก่กัน
ม.ล.ปนัดดา ดิศกุลรัฐมนตรีช่วยว่าการกระทรวงศึกษาธิการ ในฐานะประธานพิพิธภัณฑ์และหอสมุดสมเด็จฯกรมพระยาดํารงราชานุภาพโพสต์เฟซบุ๊คใน2ประเด็นดังกล่าว ดังนี้
●เสนอแนะ:ให้ข้าราชการ นักเรียน ผู้ปกครองเดินตามรอยเบื้องพระยุคลบาท และช่วยกันขยายผลตามแนวพระราชดําริ เพื่อให้เกิดความรู้ความเข้าใจที่จะนํามาให้เกิดการเชื่อมโยงกันในการปฏิบัติ และการมีไอดอลถือเป็นเรื่องที่สําคัญมาก
'ความพอเพียงในชีวิตของคนไทย
การเดินตามรอยเบื้องพระยุคลบาท'
ปาฐกถาพิเศษ ณ วังวรดิศ
'การยึดความประหยัด ตัดทอนค่าใช้จ่ายในทุกด้าน ลดละความฟุ่มเฟือยในการดํารงชีพอย่างจริงจังดังพระราชดํารัสคําสอนของพระบาทสมเด็จพระปรมินทรมหาภูมิพลอดุลยเดช ที่ว่า ความเป็นอยู่ที่ต้องไม่ฟุ้งเฟ้อ ต้องประหยัดไปในทางที่ถูกต้อง กับอีกยึดถือการประกอบสัมมาชีพด้วยความถูกต้อง สุจริต ความเจริญของคนทั้งหลาย ย่อมเกิดมาจากการประพฤติชอบ และการหาเลี้ยงชีพชอบเป็นหลักสําคัญ การที่บุคคลต้องขวนขวายหาความรู้และสร้างตนเองให้มั่นคงนี้เพื่อตนเองและสังคม เพื่อที่ตัวเองมีความเป็นอยู่ที่ก้าวหน้า ยึดมั่นความซื่อตรง ความกตัญญู และความรับผิดชอบทั้งแก่ชีวิตตน ครอบครัว และประเทศชาติ
หากทุกๆ คนซึ่งได้แก่ ข้าราชการ กํานัน-ผู้ใหญ่บ้าน ครูอาจารย์ ผู้ปกครอง จะได้ช่วยกันขยายผลตามแนวพระราชดําริข้างต้นเพื่อให้ลูกหลานนักเรียน นิสิต นักศึกษา ได้ร่วมใจกันยึดมั่นการดํารงชีวิตของเยาวชน ตราบจนสําเร็จการศึกษา มีความรอบรู้ เกี่ยวกับวิชาการต่าง ๆ ที่เกี่ยวข้องความรู้ความเข้าใจที่จะนํามาให้เกิดการเชื่อมโยงกัน เพื่อประกอบการวางแผนเมื่อตนต้องปฏิบัติหน้าที่จริงและมุ่งมั่นปฏิบัติในวิชาชีพที่ตนมีความถนัด ตามแนวพระราชดําริ สังคมไทยจะมีเข็มทิศชีวิตที่มุ่งเดินหน้าประเทศอย่างสร้างสรรค์ สังคมธรรมรัฐจะเป็นตัวขับเคลื่อนวิถีการดํารงชีวิตของผู้คนไปสู่ทิศทางที่เป็นความหวังของคนในชาติ ผู้ใหญ่สามารถนอนตาหลับได้สนิท ไม่มีความเป็นห่วงกังวลว่า ประเทศชาติจะเดินหน้ากันไปอย่างไร
แบบอย่างหรือ 'ไอดอล' ถือเป็นเรื่องที่สําคัญมาก ไม่มีไม่ได้สิ่งนี้นั้น ผู้ปกครองและครูอาจารย์ย่อมถือเป็นต้นแบบที่ดีและยั่งยืนแก่ลูกหลานและศิษย์เมื่อลูกหลานเป็นผู้มีความรับผิดชอบทั้งแก่ตนเองและส่วนรวม ชาติบ้านเมืองย่อมเกิดการพัฒนาได้ในทุก ๆ เรื่อง หรือหลาย ๆ เรื่อง สามารถติดตามประเมินผลได้อย่างเป็นระบบแบบแผน โดยมุ่งเน้นการมีความรอบรู้ทางหลักวิชาการของแต่ละคนในแต่ละความถนัด และยึดมั่นหลักคุณธรรมค้ําจุนสังคมในการดําเนินชีวิต ที่ถือเป็นแบบฉบับของคนไทยมาช้านาน
ปรัชญาความพอเพียงจึงถือเป็นคําตอบแก่เราทุกคน ไม่ว่าจะเป็นการพึ่งพาตนเอง ความพอประมาณ การเดินสายกลาง ความไม่ประมาทโดยมีภูมิคุ้มกันหรือมีเกราะป้องกันตัว การมีเหตุผล เป็นคนดี และมีความรู้รักสามัคคี สรุปได้ว่า อนาคตในวันนี้จึงขึ้นอยู่กับความเพียรพยายาม ความซื่อตรง และความมีจรรยาบรรณวิชาชีพของทุกผู้ทุกฝ่าย ที่ผู้ใหญ่ต้องเป็นแบบอย่างแก่ลูกหลานเยาวชน ที่ถือเป็นเรื่องที่มีความสําคัญเป็นอันดับแรกทางการศึกษาต่อการพัฒนาประเทศ'
*ส่วนหนึ่งจากการปาฐกถาพิเศษของ ม.ล.ปนัดดา ดิศกุล ประธานพิพิธภัณฑ์และหอสมุดสมเด็จฯ กรมพระยาดํารงราชานุภาพ ณ วังวรดิศ แก่ ข้าราชการ ครูอาจารย์ นักเรียนนิสิต นักศึกษา และนักเรียนนายร้อย รร.จปร.ในโอกาสเข้าทัศนศึกษาพิพิธภัณฑ์วังวรดิศ ถนนหลานหลวง เขตป้อมปราบศัตรูพ่าย
(เอกสารเผยแพร่ทางวิชาการหอสมุดสมเด็จฯ กรมพระยาดํารงราชานุภาพ PDRL : 30-12-16)
●ส่งเสริม:ให้ความรู้ความเข้าใจอย่างกระจ่างชัดถึงแนวทางการดํารงชีวิตที่พอเพียงซึ่งทุกเรื่องที่เกิดขึ้นในประชาคมโลกล้วนเป็นบทเรียนสําคัญแก่กัน
'ดูข่าวอยู่ มหาอํานาจขัดแย้งถึงกับให้นักการทูตจํานวน35คน เดินทางออกจากประเทศทันทีจากกรณีความขัดแย้งในเรื่องข้อมูลสารสนเทศ (Cyberworlds) ที่เป็นความลับทําให้อดไม่ได้ที่ต้องมองไปยังเหตุการณ์ของสังคมในหลายๆ ประเทศ ที่ไม่สมควรมีความขัดแย้งหรือเป็นปัญหาในการดํารงรักษาประเทศเฉกเช่นประเทศใหญ่ มหาประเทศคือมหาอํานาจ ความขัดแย้งอาจถูกมองเป็นเรื่องธรรมชาติของความเป็นประเทศใหญ่
ในทางกลับกัน สังคมประเทศที่มีขนาดเล็ก ไม่ใช่มหาประเทศ ความขัดแย้งในเรื่องใดๆ อันไม่สมควรมีเกิดขึ้น ไม่ว่าจะด้วยสาเหตุใดๆ ที่จะกลับกลายเป็นความแบ่งแยกและแตกแยกปัญหาเกิดขึ้นท่ามกลางสิ่งที่เรียกว่าอาจจะไม่รู้และเข้าใจต่อสถานการณ์หนึ่งๆในห้วงเวลาหนึ่งๆ ความขัดแย้งภายในที่กลายเป็นความเกี่ยวพันกับเรื่องภายนอกของผู้คนเป็นจํานวนมาก
การส่งเสริมให้ความรู้ความเข้าใจอย่างกระจ่างชัดถึงแนวทางการดํารงชีวิตที่พอเพียง จึงเป็นคําตอบที่มากมายหลายสังคมต่างยึดมั่น เพื่อหลีกเลี่ยงความขัดแย้งหรือกลายเป็นศัตรูระหว่างผู้คนกันเองในสังคมหรือประเทศ ครูอาจารย์ของลูกหลานไทยสั่งสอนเรามาว่าทําตัวให้เล็กไว้ตนยิ่งมีคุณความดีแก่ตนเกิดขึ้นในสายตาของผู้อื่น ในทางกลับกัน หากประพฤติปฏิบัติตนเป็นอย่างอื่น ก็ย่อมส่งผลในทางที่ไม่เป็นคุณจากการกระทํานั้นเช่นในระหว่างที่ติดตามข่าวอยู่นี้ ผู้นําของอีกมหาประเทศตัดสินใจที่จะไม่ตอบโต้โดยการขับไล่นักการทูตของอีกมหาประเทศ ปล่อยให้ประเทศนั้นกระทําไปแต่โดยลําพัง แต่จะรอจนกว่าประเทศนั้นมีการปรับเปลี่ยนผู้นําของประเทศในเร็ววันนี้เพื่อหวังให้มีการทําความเข้าใจ วิจารณญาณ ความรับผิดชอบ การตัดสินใจ ถือเป็นเรื่องที่ทุกฝ่ายเฝ้าติดตามดู
แม้เหตุการณ์จะอยู่ห่างไกลจากประเทศของเรามาก แต่ทุกเรื่องหรือหลายเรื่องในประชาคมโลกล้วนเป็นบทเรียนสําคัญแก่กันหลีกเลี่ยงไม่พ้นต่อกันในที่สุด'
/ม.ล. ปนัดดา ดิศกุล
บทความพิเศษหอสมุดสมเด็จฯ กรมพระยาดํารงราชานุภาพ
30ธ.ค.59